El Ple de l'Ajuntament de Sagunt sol·licita al Consell la retirada del nou decret d'organització i orientació educativa que ha elaborat
26 de març 2021

![Imagen 1](/media/emthrlj1/96-w-alcalde-y-herranz-mocion-ip-educacion-spe.jpg)

​El Ple de l'Ajuntament de Sagunt ha aprovat la moció presentada pel Grup Municipal Iniciativa Porteña, i exposada per Cosme Herranz, perquè se sol·licite la retirada del decret d'organització de l'orientació educativa i professional del sistema educatiu valencià que ha elaborat el Consell.

  

Esta proposició insta la Generalitat a iniciar prèviament una taula de negociació en la qual el Govern autonòmic atenga els plantejaments dels representants dels servicis psicopedagògics escolars (SPE), els sindicats docents, els col·lectius afectats i, en definitiva, la comunitat educativa amb la finalitat de **«buscar un consens que garantisca una educació de qualitat i inclusiva»**.

  

La proposta ha eixit avant en comptar amb el vot a favor dels grups municipals d'Iniciativa Porteña (IP), Partit Popular (PP), Esquerra Unida (EUPV), Ciudadanos i Vox; el vot en contra de Compromís; i l'abstenció del Partit Socialista Obrer Espanyol (PSPV-PSOE).

  

Segons es recull en la moció, el Govern valencià ha elaborat un decret que s'ha trobat amb una forta oposició i rebuig per part de la comunitat educativa, des de sindicats docents a col·legis professionals així com AMPAS, col·lectius amb necessitats especials i els propis servicis psicopedagògics escolars. En este sentit, les estructures i agents afectats consideren que la nova legislació vulnera el principi de transparència i que no s'ha comptat prèviament amb la seua participació, opinió i inquietuds, actuant **«de manera unilateral»**, motiu pel qual es mostren molt crítics.

  

Així mateix, s'advertix que amb este nou model es **«perdrà eficàcia en desmantellar-se els equips multidisciplinaris actuals»** i s'alerta que això pot afectar severament el personal interí dels centres, entre el qual destaca el d'Audició i Llenguatge. Els Serveis Psicopedagògics Escolars protesten en entendre que **«allò que es pretén és desmantellar el model actual»** en què esta assistència l'ofereixen equips multidisciplinaris **«formats per orientadors, mestres d'audició i llenguatge, treballadores socials i educadors d'educació especial que atenen alumnat amb necessitats específiques de suport educatiu i de compensació de desigualtats»** i assessoren també famílies i docents **«mitjançant actuacions col·legiades»** que permeten **«establir criteris comuns perquè les intervencions i atencions educatives siguen inclusives i de qualitat»**.

  

Així, el plantejament dels afectats suggerix **«un model mixt»** que combine la proposta del Consell d'incloure la figura de l'orientador en tots els centres d'educació Infantil i Primària però al mateix temps mantinga la coordinació i l'assessorament dels Serveis Psicopedagògics Escolars en l’àmbit comarcal com fins ara.

  

D'altra banda, la proposició aprovada pel Ple de l'Ajuntament de Sagunt també inclou la cerca d'unes dependències **«d'acord amb la importància i prestigi del SPE-V03 de Sagunt»**, que atén a tots els centres educatius del municipi i la comarca del Camp de Morvedre, i del qual la moció destaca el seu **«important treball»** i **«professionalitat»** al mateix temps que recolza la seua reivindicació enfront del nou decret de la Generalitat.

  

De la mateixa manera s'ha secundat traslladar l'acord plenari a la Conselleria d'Educació, Cultura i Esport, a la Secretaria Autonòmica d'Educació i Formació Professional i al President de la Generalitat Valenciana, Ximo Puig.

  

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-sol-licita-al-consell-la-retirada-del-nou-decret-d-organització-i-orientació-educativa-que-ha-elaborat/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-sol-licita-al-consell-la-retirada-del-nou-decret-d-organització-i-orientació-educativa-que-ha-elaborat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-sol-licita-al-consell-la-retirada-del-nou-decret-d-organització-i-orientació-educativa-que-ha-elaborat/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-sol-licita-al-consell-la-retirada-del-nou-decret-d-organització-i-orientació-educativa-que-ha-elaborat/)